b'\n_START_ARTICLE_\nScutul supralabial\n_START_PARAGRAPH_\nScuturile supralabiale sau supralabialele (Scuta supralabialia), numite \xc8\x99i scuturi labiale superioare sau labialele superioare sunt solzii \xc8\x99erpilor situa\xc8\x9bi simetric pe laturile capului \xc8\x99i care m\xc4\x83rginesc deasupra buzele superioare. Supralabialele variaz\xc4\x83, \xc3\xaen num\xc4\x83r \xc8\x99i m\xc4\x83rime, dup\xc4\x83 specii, \xc8\x99i chiar \xc3\xaen interiorul aceleia\xc8\x99i specii; de obicei sunt \xc3\xaen num\xc4\x83r mai mic de 10. Ele sunt situate \xc3\xaentre scutul rostral \xc8\x99i comisura buzelor (comisura labial\xc4\x83). Unele dintre ele pot s\xc4\x83 fie \xc3\xaen contact direct cu partea inferioar\xc4\x83 a ochiului sau s\xc4\x83 fie separate de acesta de c\xc4\x83tre scuturile suboculare. Anterior, scuturile supralabiale sunt \xc3\xaen contact cu scutul rostral, superior cu scuturile nazale, scutul loreal (dac\xc4\x83 exist\xc4\x83), scutul preocular, partea inferioar\xc4\x83 a ochiului sau cu scutul subocular (dac\xc4\x83 exist\xc4\x83), scutul postocular \xc8\x99i scuturile temporale, inferior ele m\xc4\x83rginesc buza superioar\xc4\x83, posterior de ele se afl\xc4\x83 comisura labial\xc4\x83. C\xc3\xa2nd scuturile temporalele lipsesc, supralabialele posterioare, mai dezvoltate, pot s\xc4\x83 ating\xc4\x83 scuturile parietale._NEWLINE_Supralabialele se num\xc4\x83r\xc4\x83 dinainte \xc3\xaenapoi de la scutul rostral p\xc3\xa2n\xc4\x83 la comisura buzelor \xc8\x99i se noteaz\xc4\x83 num\xc4\x83rul total de supralabiale de pe fiecare parte a capului (de pe partea dreapt\xc4\x83 \xc8\x99i st\xc3\xa2ng\xc4\x83). C\xc3\xa2nd supralabialele ating ochiul, se noteaz\xc4\x83 \xc3\xaentre paranteze num\xc4\x83rul lor de ordine dup\xc4\x83 num\xc4\x83rul total de supralabiale. Formula 8 (5-6) arat\xc4\x83 c\xc4\x83 exist\xc4\x83 8 supralabiale, din care a cincea \xc8\x99i a \xc8\x99asea m\xc4\x83rginesc ochiul. Formula 9 (8) (4-5 sau 3-4-5) arat\xc4\x83 c\xc4\x83 sunt 9 supralabiale, rareori 8, din care a 4-a \xc8\x99i a 5-a sau a 3-a, a 4-a \xc8\x99i a 5-a ating direct ochiul.'